b"\n_START_ARTICLE_\nJoan Carles i Col\xc3\xa0s\n_START_SECTION_\nTraject\xc3\xb2ria com a jugador\n_START_PARAGRAPH_\nJoan Carles va comen\xc3\xa7ar a jugar a hoquei als cinc o sis anys, essent el seu germ\xc3\xa0 Josep, nou anys m\xc3\xa9s gran, el seu \xc3\xaddol. El seu primer club, com a benjam\xc3\xad, fou l'Igualada HC, seguint com alev\xc3\xad i infantil als Maristes, i de nou a l'Igualada HC en categoria juvenil, entrenant al vel\xc3\xb2drom amb els infantils i el primer equip. Va comen\xc3\xa7ar a jugar a Primera Nacional amb poc m\xc3\xa9s de 14 anys. En aquell moment es va fer una selecci\xc3\xb3 infantil i en Joan Carles fou seleccionat. Gr\xc3\xa0cies a aix\xc3\xb2, el Bar\xc3\xa7a li va oferir d'entrenar amb ells, un any com a juvenil i un any com a sub-23, essent cedit despr\xc3\xa9s amb 18 anys a l'Igualada HC. Despr\xc3\xa9s torn\xc3\xa0 al Bar\xc3\xa7a dues temporades amb el primer equip, entrenant amb jugadors com en Josep Enric Torner, en Quim Pa\xc3\xbcls i en Jordi Vilapuig._NEWLINE_Torn\xc3\xa0 novament a l'Igualada HC la temporada 1987-1988, en la qual l'equip acab\xc3\xa0 en tercer lloc a la lliga i classificat per primer cop per jugar una competici\xc3\xb3 europea. El segon any l'equip guany\xc3\xa0 la lliga espanyola 1988-1989, la primera de la hist\xc3\xb2ria de l'Igualada HC, i arrib\xc3\xa0 a la final de la Copa de la CERS._NEWLINE_Tot i haver guanyat el t\xc3\xadtol de lliga, i que tenia contracte amb l'Igualada, fitx\xc3\xa0 pel Hockey Club Liceo, fet que no fou f\xc3\xa0cil de digerir per alguns seguidors igualadins. Al Liceo hi jug\xc3\xa0 4 temporades, que compart\xc3\xad amb el seu \xc3\xaddol Daniel Martinazzo, guanyant tres lligues, una Copa del Rei i una Copa d'Europa._NEWLINE_Despr\xc3\xa9s de l'etapa al Liceo fitx\xc3\xa0 per Bar\xc3\xa7a com a revulsiu per encetar un nou projecte. Amb 27 anys, el Bar\xc3\xa7a li ofer\xc3\xad cinc anys de contracte que al final van acabar essent sis. En aquesta etapa guany\xc3\xa0 una Copa del Rei, tres Lligues espanyoles, una Copa d'Europa, una Copa Continental i una Copa Intercontinental._NEWLINE_En finalitzar l'any 1999 amb el Bar\xc3\xa7a, fitx\xc3\xa0 pel Lleida Llista Blava, que jugava a Primera Nacional, i l'any 2000 aconsegu\xc3\xad l'ascens a la Divisi\xc3\xb3 d'Honor de l'hoquei espanyol, que mantingu\xc3\xa9 fins a l'any 2005. L'any 2003, amb 37 anys, es retir\xc3\xa0 com a jugador, i pass\xc3\xa0 a ser l'entrenador del Lleida. L'any 2005 l'equip pass\xc3\xa0 dificultats econ\xc3\xb2miques i davant el perill de baixar de categoria, Joan Carles es pos\xc3\xa0 de nou els patins en els dos darrers mesos de lliga, essent l'\xc3\xbanic entrenador-jugador de la lliga. En total pass\xc3\xa0 vuit temporades al Lleida.\n_START_SECTION_\nTraject\xc3\xb2ria com a entrenador\n_START_PARAGRAPH_\nLa carrera d'entrenador de Joan Carles s'inici\xc3\xa0 l'any 2003, entrenant el Lleida Llista Blava. L'any 2007, despr\xc3\xa9s d'haver ascendit el Lleida altra vegada a la divisi\xc3\xb3 d'honor, fitx\xc3\xa0 com a entrenador de l'Igualada HC, club que entren\xc3\xa0 fins a l'any 2010._NEWLINE_Joan Carles ha col\xc2\xb7laborat com a comentarista t\xc3\xa8cnic en retransmissions del canal Esport3."